Hofoorwinning oor BLF 'skep presedent' | Maroela Media
'n Gesamentlike gedenkdiens vir slagoffers van die Hoërskool Driehoek-tragedie (Foto: Anja van der Merwe/Maroela Media)
"Die uitsprake van die BLF oor die Hoërskool Driehoek-tragedie was 'n haatspraaklaagtepunt en as ons dit daar gelaat het, dan sê ons dit is aanvaarbaar. Deur hierdie uitspraak stuur ons juis 'n boodskap aan ander openbare figure dat daar gevolge is wanneer hulle onskuldige slagoffers viktimiseer."
Só sê dr. Dirk Hermann, bestuurshoof van die vakbond Solidariteit, ná die gelykheidshof se bevinding dat die BLF wél haatspraak gepleeg het toe lede destyds die dood van vier leerders van dié hoërskool in Vanderbijlpark op sosiale media gevier het.
Hermann sê rassehaat mag nooit net daar gelaat word nie, want wanneer dit net gelos word, word dit die norm. Volgens Solidariteit het verskeie ouers en vriende van die slagoffers hulle genader om regstappe teen Maasdorp in te stel nadat sy uitsprake, waarin hy die dood van die kinders verwelkom, wye reaksie ontlok het.
"Ons mag nooit vergeet dat daar daadwerklike, menslike gevolge vir sulke optrede is nie. Ons is genader namens die geliefdes van Roydon Olckers (17), Marli Currie (14) en Marnus Nagel (16) wat tragies hul lewe tydens die voorval verloor het. Vier kinders is dood op 1 Februarie 2019 en 20 ander beseer," sê Hermann. "Hierdie uitspraak sal nooit hul ouers kan heelmaak nie, maar deur hul bereidwilligheid om te baklei kan ons wel verseker dat sulke walglike opmerkings gestraf word en beskerm ons moontlik ander teen diegene wat genot daarin sou vind om ander se lyding en smart te vier."
Lindsay Maasdorp, BLF-woordvoerder, het ook al getwiet hy strewe daarna om wit mense dood te maak. Foto: Facebook
Solidariteit meen daar was nooit twyfel oor die verwerplikheid van die aanmerkings van die BLF en sy verteenwoordigers nie, en dit is deur die uitspraak bevestig.
"Volgens die uitspraak was hierdie aanmerkings inderdaad rassisties, kras, onsensitief, barbaars en gemaak met die opset om seer te maak, skade te berokken en rassehaat aan te hits. Die regter het tereg opgemerk dat die aanmerkings rassehaat aanwakker. Trouens, die regter het bevind dat daar geen groter aanhitsing tot rassehaat kan wees as dat iemand hom oor die dood van onskuldige kinders verheug en dit vier nie, bloot vanweë die kleur van hul vel," sê Hermann.
Solidariteit voer aan die uitspraak baan die weg vir verdere litigasie om ander openbare figure vas te vat oor onvanpaste en onverantwoordelike uitlatings.
"Die BLF se optrede is onverskoonbaar. Hulle het uitsprake ter wille van goedkoop politieke punte gemaak, wat bestaande trauma uitbuit en onherstelbare emosionele skade en smart veroorsaak. Hulle is egter nie die enigstes nie. Hierdie uitspraak is 'n reuseoorwinning vir geregtigheid, maar daar wag nog vele meer sake vorentoe sodat ons rassehaat – veral teenoor minderheidsgroepe – die nekslag kan dien," het Hermann afgesluit.
Om die volledige uitspraak te lees, klik hier.
Dankie vir julle harde werk Solidariteit en dankie dat julle vir ons Afrkaners veg. Ek hoop die Maasdorp gaan n orjane pakkie kry.